**Renārs Birkentāls** (dzimis 2001. gada 23. maijā Talsos) ir latviešu biatlonists.

Karjera
-------

2018. gadā R. Birkentāls pirmo reizi piedalījās Pasaules čempionātā jauniešiem, kas notika Otepē. Sprintā ieņēma 77. vietu, bet 12,5 kilometru individuālajā distancē bija 82. Startēja arī stafetē, kur ieņēma 15. vietu. Līdz 2020. gada sākumam piedalījās tikai jauniešu un junioru sacensībās, taču īpašus panākumus neguva. 2020. gada 12. janvārī Brezno viņš debitēja IBU kausā pieaugušajiem. 2020. gada Pasaules čempionātā jauniešiem Lencerheidē, Šveicē, labāko rezultātu sasniedza 12,5 km individuālajā distancē, ieņemot 8. vietu. Arī iedzīšanā startēja sekmīgi, no 28. vietas, kas bija iegūta sprintā, paceļoties uz 19. vietu.

Pasaules kausa sacensībās debitēja 2020. gada 29. novembrī Kontiolahti ar 87. vietu sprintā. Sezonas turpinājumā startēja IBU kausā. 2021. gada Pasaules čempionātā junioriem Obertilliahā, Austrijā, pirmo reizi startējot U-21 konkurencē, labāko rezultātu sasniedza 15 km individuālajā distancē, ieņemot 19. vietu. 2021. gada 10. decembrī IBU Junioru kausa sacensībās Francijā ieņēma sesto vietu 15 km distancē. 2022. gada Pasaules čempionātā junioriem sprintā ieņēma 10. vietu, arī iedzīšanā un individuālajā distancē Birkentāls iekļuva labāko 20 vidū, ieņemot attiecīgi 19. un 13. vietu. 2021.—2022. gada sezonā IBU kausā viņš četras reizes finišēja punktos starp 40 labākajiem sportistiem, tostarp Eiropas čempionātā 20 km individuālajā distancē, kur ieņēma 35. vietu.

2022.—2023. gada sezonā pietiekami regulāri startēja jau Pasaules kausa posmos. 2023. gada Eiropas čempionātā junioriem "Smeceres sila" trasē pie Madonas labāko rezultātu individuāli sasniedza iedzīšanā, ieņemot 10. vietu. 1+1 jauktajā stafetē kopā ar Sanitu Buliņu ieņēma devīto vietu. 2023. gada Pasaules čempionātā junioriem Ščučinskā, Kazahstānā, ieguva 10. vietu 15 kilometru individuālajā distancē.

2023.—2024. gada sezonas otrajā posmā Hohfilcenē sprintā ieņēma 38. vietu un pirmo reizi karjerā ieguva punktus Pasaules kausa ieskaitē. 2024. gada 5. janvārī Pasaules kausa posmā Oberhofā sprintā ieņēma 27. vietu, sasniedzot personisko rekordu. 2024. gada Eiropas čempionātā R. Birkentāla labākais rezultāts bija iedzīšanā — 10. vieta. 2024. gada februārī Nove Mesto pirmo reizi piedalījās Pasaules čempionātā. Jauktajā stafetē kopā ar Edgaru Misi, Baibu Bendiku un Anniju Sabuli ieņēma 19. vietu, sprintā ierindojās 70. vietā, bet 20 km individuālajā distancē bija 68. vietā.

Karjeras rezultāti
------------------

### Pasaules čempionāts

| Gads | Vieta | Individ. sac. | Sprints | Iedzīšana | Masu starts | Stafete | Jauktā stafete | 1+1 jauktā stafete |
| --- | --- | --- | --- | --- | --- | --- | --- | --- |
| 2024 | Valsts karogs: Čehija Nove Mesto | 68. | 70. | — | — | 16. | 19. | — |

### Eiropas čempionāts

| Gads | Vieta | Individ. sac. | Sprints | Iedzīšana | Jauktā stafete | 1+1 jauktā stafete |
| --- | --- | --- | --- | --- | --- | --- |
| 2022 | Valsts karogs: Vācija Arbere | 35. | 71. | — | — | — |
| 2023 | Valsts karogs: Šveice Lencerheide | — | 41. | 49. | — | 12. |
| 2024 | Valsts karogs: Slovākija Brezno-Osrblje | 84. | 36. | 10. | 14. | — |

### Pasaules čempionāts jauniešiem un junioriem

| Gads | Vieta | Vecuma grupa | Individ. sac. | Sprints | Iedzīšana | Stafete | Jauktā stafete |
| --- | --- | --- | --- | --- | --- | --- | --- |
| 2018 | Valsts karogs: Igaunija Otepē | U-19 | 82. | 77. | — | 15. | N/A |
| 2019 | Valsts karogs: Slovākija Brezno | U-19 | 63. | 70. | — | 17. |
| 2020 | Valsts karogs: Šveice Lencerheide | U-19 | 8. | 28. | 19. | 17. |
| 2021 | Valsts karogs: Austrija Obertilliaha | U-21 | 19. | 40. | 60. | — |
| 2022 | Valsts karogs: Amerikas Savienotās Valstis Soldžerholova | U-21 | 13. | 10. | 19. | — |
| 2023 | Valsts karogs: Kazahstāna Ščučinska | U-21 | 10. | 49. | 32. | — | — |

### Eiropas čempionāts junioriem

| Gads | Vieta | Individ. sac. | Sprints | Iedzīšana | Jauktā stafete | 1+1 jauktā stafete |
| --- | --- | --- | --- | --- | --- | --- |
| 2020 | Valsts karogs: Austrija Hohfilcene | 69. | 82. | — | — | — |
| 2023 | Valsts karogs: Latvija Madona | 17. | 11. | 10. | — | 9. |

### Pasaules kausa kopvērtējums

| Sezona | Vieta |
| --- | --- |
| 2023.—2024. | 59. |

Atsauces
--------

1. ↑  «Biatlonists Birkentāls izcīna augsto astoto vietu pasaules čempionātā jauniešiem». *delfi.lv*. 2020. gada 26. janvāris. Skatīts: 2023. gada 25. novembrī.
2. ↑  «Birkentālam ātrs slēpojums un 19. vieta iedzīšanā pasaules čempionātā jauniešiem». *sportacentrs.com*. 2020. gada 2. februāris. Skatīts: 2023. gada 25. novembrī.
3. ↑  «Biatlonistam Birkentālam 19. vietu PČ junioriem individuālajā distancē». *sportazinas.com*. 2021. gada 28. februāris. Skatīts: 2023. gada 25. novembrī.
4. ↑  «Birkentāls izcīna sesto vietu IBU Junioru kausā». *sportacentrs.com*. 2021. gada 12. oktobris. Skatīts: 2023. gada 25. novembrī.
5. ↑  «Smeceres silā noslēdzas Eiropas junioru čempionāts biatlonā, Birkentāls desmitniekā». *lsm.lv*. 2023. gada 19. februāris. Skatīts: 2023. gada 25. novembrī.
6. ↑  «Birkentālam un Buliņai EČ junioriem Madonā devītā vieta jauktajā pāru stafetē». *sportacentrs.com*. 2023. gada 16. februāris. Skatīts: 2023. gada 25. novembrī.
7. ↑  «Biatlonists Birkentāls sasniedz TOP10 pasaules junioru čempionātā individuālajā distancē». *lsm.lv*. 2023. gada 6. marts. Skatīts: 2023. gada 25. novembrī.
8. ↑  «Biatlonisti Rastorgujevs un Birkentāls finišē TOP40 Pasaules kausa posma sprintā». *lsm.lv*. 2023. gada 8. decembris. Skatīts: 2023. gada 8. decembrī.
9. ↑  «Birkentāls apsteidz Rastorgujevu, sasniedz personisko rekordu biatlona Pasaules kausā». *lsm.lv*. 2024. gada 5. janvāris. Skatīts: 2024. gada 11. februārī.
10. ↑  «Birkentāls iedzīšanā sasniedz TOP10 Eiropas čempionātā biatlonā; Rastorgujevs 13. vietā». *lsm.lv*. 2024. gada 27. janvāris. Skatīts: 2024. gada 11. februārī.

Ārējās saites
-------------

* IBU profils (angliski)